Timbalan gesang mursid dados satunggaling timbalan ingkang prelu dipun budidaya dening umatipun Gusti. Nanging pitakenanipun: Punapa minangka umatipun Gusti kita sampun mbangun kamursidan ingkang leres? Kamursidan punika dados tandha sepinten celakipun sesambetan kita kaliyan Gusti. Nanging, punapa Gusti sampun dados satunggaling sumber gesang kita ingkang tansah kita endel-endelaken. Kamangka asring kalampahan kita punika ngendel-endelaken bandha donya, kakiyataning manungsa, kawasisan, teknologi, kalenggahan lan sanes-sanesipun ing pundi sadayanipun punika lajeng dados ‘gusti’ tumrap dhiri kita. Lajeng ing pundi papaning kamursidan kita? Satunggaling tiyang ingkang mursid punika mesthi setya dhateng prajanjinipun Gusti, nanging prakawisipun punapa kita temen-temen setya dhateng prajanjinipun Gusti? Asring kalampahan kita malah damel gela, nepsu malah nggugat Gusti nalika punapa ingkang dados panyuwunipun dereng dipun sembadani. Punapa makaten punika gesangipun tiyang ingkang mursid?